khistorydata/jeongjo-sjw-relations huggingface dataset:
정조 22년
戊午八月初四日辰時上御誠正閣諸承旨持公事入侍時行都承旨李晩秀右承旨李肇源左副承旨蔡弘遠右副承旨兪漢寧假注書洪奭周李弘謙記注官金景煥承膺祚檢校待敎李存秀以次進伏訖肇源讀奏慶尙監司李義綱狀啓尙州牧使李素到任事弘遠讀奏平安兵使李儒敬啓本任滿將官開坐事漢寧讀奏江原監司金履翼啓本徒年罪人金鉉限滿令該曹稟處事上命分書判付訖上曰大臣備局堂上如已來待入侍之意史官出傳也奭周承命出傳與右議政李秉模行左參贊鄭民始吏曹判書金文淳禮曹判書沈煥之兵曹判書李時秀戶曹判書趙鎭寬行護軍李書九偕入進伏上曰報謝祭祭文知製敎皆已製進乎使之各持所撰文卽爲入侍也賤臣承命出傳與原任直閣南公轍金祖淳李始源偕入進伏上命公轍等各讀奏訖上曰館閣之文體裁自別而昨日所撰皆失旨義故使之改撰矣今此製進俱可謂善構矣秉模曰晨朝稍涼而日氣尙此蒸熱聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰近以癤候多日欠安而亦不至大段矣上曰再昨之雨亦有助於農耶秋序已深而日熱尙緊其於晩移之穀似必大勝於早涼矣秉模曰晩移穀之成實專在日氣之善爲而近來日氣以雨以暘極爲調順雖於禾之一穗更結一二粒統而計之則昨今所得將不知爲幾許萬石爲民事萬幸矣臣伏覩報謝祭代撰之文以今年年事聖意專出於責躬而大抵究其本則皆以人功不足而然若移秧之法一切禁止而早皆及時乾播則雖有略干雨澤之閟年事豈必全然告災乎聞平澤一縣自來務多乾播而今爲大登云推此而可知農功之最宜於乾播矣上曰然矣移秧之法勢難一切禁止而若有別般董飭不至爲懶農則好矣命晩秀書傳敎曰廟社宮大享以外惟南壇文宣王廟享香祝禮曹以親傳議稟而受香適與報謝祭受香俱在明日應爲之禮何可命攝該房知悉以恭依書頒景慕宮秋享受香亦在明日香祝親傳以恭依改書頒三角山白嶽山木覓山漢江節祭兼行報謝龍山江楮子島行報謝大抵春禱秋報厥有常典歲雖不登亦不敢廢向者再禱山川冥應如饗禱之明日宵雨晝零神非不加惠於民特後時而垂庥者淺今秋之將判大無莫非由予否德也惟今報謝之擧雖出於述舊事昭靈貺而反躬怵惕益無所容在予不遑自逸之道豈敢替傳香祝乎山川香祝一體親傳龍山江楮子島香祝亦當拔例親傳後仍至階下祗送又詣摛文院齋宿翌朝卽社壇秋享受香日也今秋太廟大享迎香處所當爲祗迎而太廟景慕宮秋展謁其日亦欲爲之更觀陰晴明日當下敎展謁行禮再明日若爲之則還宮後仍於便殿齋宿以待社壇享事禮成後還內以此知悉發遣吏郞明日受香獻官諸執事處另飭澡澤之節以來秉模曰今年湖西被災比兩南最甚而近見道臣往復廟堂者則願得六萬兩公貨以爲方便備預之道而道內各衙門所納錢中稱此六萬之數除留拮据則可以及今措乎云京司上納雖甚體重爲民事一時潤狹恐不可已一依道臣所請道內上納條中六萬兩爲先使之除留俾得從長經紀至於各衙門需用之不可不姑爲劃代者待該道除留數爻區別報來自廟堂以某樣錢量宜充給於各其衙門何如上曰依爲之出擧條上曰旣除他道移穀之弊自其處方便措處則事極便好而但六萬之數慮或有不足之端此數外如可添貸則何如秉模曰如以一二萬兩加貸則似尤好而道臣則必以爲此亦難辦務從略納言之故只言此數矣諸宰之議皆謂六萬兩亦難保其自道內辦出云矣上敎民始曰本道上納條中六萬兩豈無推移之道耶民始曰本道事勢臣亦詳知而雖兵營所關京軍門上來之錢六萬之數決難其容易措辦且所未可知者道臣當初以三四萬石穀物請其移劃而今則所請極不過六萬兩錢以若所貸之錢尙難辦二萬石穀前後立言之異有難想得矣上曰此必非正穀也乃皮穀也若貿皮穀則可以充其數矣仍敎秉模曰本道穀數本自不贍今此所貸旣是上納錢則自京自當以某樣錢量宜充償其元上納之數卽還償條則使於其道仍爲當置何如秉模曰此則從當商確稟處矣上曰本道區處之道一時爲急卿等卽速行會也上敎書九曰向聞湖南伯亦以本道上來錢二萬四千兩將有貿穀變通之事云未知何以爲之耶書九曰數日前纔有往復而道臣以爲自本道不欲擅自經紀而惟待朝家指揮爲之云矣上曰事係賑政則道伯任自措處有何難安之嫌乎道伯之言旣如此則此亦指一知委可也秉模曰湖南民事以向日狀啓觀之其中尤甚不過十邑云以湖南之大若專意於十邑之賑濟則不甚多費心力而今以數萬石取辦之事亦欲推諉於朝廷者此豈成說乎上曰然矣此亦斯速往復以決也至於嶺南則北穀之移轉旣欲停止果無難便之慮耶秉模曰大抵嶺南昨年年事迺在再昨年豊登之餘昨年則設賑猶或過矣而至如今年未免荐歉不可不拔例接濟而道臣一味晏如無少動心臣不能遙度者矣上曰本道凡以農形登聞者必稱爲民事萬幸云而憂悶之意不少槪見與其所聞可謂太相反矣年年設賑有所難處欲爲坐鎭人心而有此持重之太過歟還切泄泄矣民始曰自本廳有貿置穀物於湖南者見今經用不敷方欲作錢取用而該道穡事旣未大熟今若以本廳貿米二萬石劃給該道而價本則以兵曹軍門中留庫錢移送本廳其代則以兩西小米二萬石劃給兵曹與該軍門作錢充報則似爲俱便之道議于大臣則大臣之意亦以爲無妨下詢大臣處之何如上曰大臣之意何如秉模曰此在本道果似無妨而穀在本道初非他物今若曰爲軫該道相換劃給云爾則本道未必以爲有所裨益問其便否於該道後決處恐好矣民始曰此固出於兩便之意在該道決知其有益無害而若曰非爲軫該道劃給云爾則亦不必更論其利害只爲均廳經用而如是變通似好別無更問於該道者矣上曰依爲之出擧條文淳曰冬至兼謝恩正使今當差出而緊任外皆老病人無以擬望何以爲之乎命書榻敎曰冬至兼謝恩正使以正一品重臣中擬入仍敎秉模曰雖非年富力强人只取筋力足可堪者則未知誰某爲合宜耶秉模曰一品中趙宗鉉之筋力庶可堪任矣上曰若依近例陞品差遣則誰可陞資乎秉模曰此非久次爲之者臣不敢指誰仰對而如六卿中禮兵判兩人庶合聖簡矣上命書榻敎曰政官牌招開政時秀曰明日親傳香齋宿時本曹郞廳除入直及差祭則禁喧侍衛各差備分排爲艱呈旬人改差與未差之代今日政差出何如上曰依爲之出擧條命書榻敎曰藥房提調入侍賤臣承命出傳與藥房提調鄭昌順偕入進前昌順曰日間聖體若何上曰一樣矣昌順曰王大妃殿氣候何如上曰一樣矣昌順曰惠慶宮氣候何如上曰癤候之漸每當夏節則夬復而近則頗劇不勝仰悶矣少加散鍼則似好卿須招見朴春源詳議也命書榻敎曰惠慶宮進服歸脾溫痰湯五貼製入上敎昌順曰日前候班見卿顔貌頗覺瘦敗故意謂衰老而然矣今更接之顔色頓勝前日凡百無異平昔矣以此筋力卿何爲力陳懸車之請乎筋力如果難强而使之强仕則亦欠於禮使之道而卿之筋力若是甚好卿雖言些少情勢而如卿情勢者之依舊供仕今古不知幾人則卿不必以此過引三字銜之請予非薄於卿而獨靳持者也以此以彼俱無所拘得之端故予果不許卿所請矣昌順曰臣之筋力難强有不敢暇言而引年致仕卽是禮經大防則不可緣臣而懷其禮防也皎然矣雖欲感怵恩眷冒沒蹲仍而亦奈於難冒之情勢何哉前日之所被人言尙今思惟無面可顯又復當退而不退則來頭之顚敗又安知不有浮於前者乎夫如是則仰累則哲之明孤負生成之澤而後將悔無及矣臣之如是仰瀆者亦所以一分圖報之道伏願更垂終始之澤焉上曰卿言過矣向批已諭予意不必更提而卿之前後歷揚非由人吹噓之力也皆子所以特簡者也予之取卿者卿之規模誠實無僞知無不言少無俯仰顧瞻自欺欺人之態故予所以知卿者深念卿今已老矣何須改前之規模乎可言者勿諱以爲終始如一之道也昌順曰臣何敢以見敗於前又忽改之於後耶謹當一心做去矣上曰此後則無礙行公而明日齋宿時亦須入來也命退諸臣以次退出
정조 22년
戊午八月初四日午時上御重熙堂左副承旨入侍時左副承旨蔡弘遠假注書洪奭周記注官金景煥承膺祚以次進伏訖命書榻敎曰兵曹判書入侍兵曹判書李時秀進伏命書榻敎曰秋展謁日子更當下敎而禁將兼領訓局率禁御鄕軍八哨外各營入直訓局步軍隨駕馬軍亦以三營入直磨鍊禁軍與入直番二番隨駕留陣則香祝奉詣之路相妨置之餘皆依初下敎爲之仍敎時秀曰禁軍一香及入直一番合二番一百五十名磨鍊而一番以在京近處禁軍待令軍兵去就卽爲擧行而訓將處亦傳下敎也又命書榻敎曰明日親傳香處所仁政殿月臺爲之仍命退諸臣以次退出
정조 22년
行都承旨李晩秀內閣齋直左承旨洪義浩奉審進去右承旨李肇源齋直左副承旨李翼晉齋宿右副承旨兪漢寧齋直同副承旨李文會齋宿注書柳台佐在外一員未差假注書李弘謙齋宿李允謙齋直事變假注書黃萬齡仕
정조 22년
親傳香罷後內閣政院玉堂藥房口傳問安答曰知道仍詣摛文院入堂內後內閣政院玉堂藥房口傳問安答曰知道
정조 22년
藥房提調鄭昌順副提調李晩秀啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
李肇源啓曰明日擧動時挾輦軍槍劍軍入直禁軍新營入直騎士東營集春營廣智營西營南營北營入直軍除出標信請出之意敢啓傳曰知道
정조 22년
李肇源啓曰備邊司郞廳來言今日賓廳日次而景慕宮秋享大祭齋戒相値不得來會云矣敢啓傳曰知道
정조 22년
傳于李肇源曰右承旨馳詣景慕宮文廟奉審摘奸以來
정조 22년
李肇源以御營廳言啓曰今八月初六日大駕詣宗廟展謁景慕宮展謁時依兵曹節目東營入直騎士二十五人內除營直二人實二十三人該入直騎士將許率領入直鄕軍四十一名內除營直五名實三十六名集春營入直鄕軍四十名內除營直五名實三十五名竝待標信除出出番鄕軍三哨合四哨領軍千摠金璿把摠南志彧哨官李光玄吳敬常印時彦崔鳳興領赴于訓鍊都監都領陣而還宮後各處入直將官軍兵還爲入直之意敢啓傳曰知道
정조 22년
戊午八月初五日辰時上御摛文院齋宿入侍時行都承旨李晩秀左承旨洪義浩右承旨李肇源左副承旨李翼晉右副承旨兪漢寧同副承旨李文會假注書李弘謙李允謙記注官金景煥承膺祚檢校提學鄭民始沈煥之檢校待敎李存秀以次侍立訖通禮跪啓外辦上具翼善冠衮龍袍乘輿出萬寧門至摛文院降輿入御齋所命晩秀民始煥之入侍晩秀等以次進伏訖民始等曰今日亦甚蒸熱聖體候若何上曰一樣矣民始等曰王大妃殿氣候何如上曰一樣矣民始等曰惠慶宮氣候何如上曰一樣矣上曰近日日氣甚熱雨澤從而頻數晩移之穀或望其食實耶民始曰以今日氣觀之雖最晩移者庶望其成樣常年收得一包之處今獲四五斗猶勝於全不食實此亦不幸中幸矣上曰然矣民始曰三南賑濟今已措處而但戶曹經費姑無料量實爲悶然矣聞戶判言則關西米二萬石將欲移來而先以摠營餉米及北漢穀欲爲稟旨貸用云臣亦以爲若無此等經紀則恐無排比之道云矣上曰摠廳餉穀以不可擧論之意已諭於戶判矣至於北漢米則旣已艱辛儲置而豈因一時經用之不足輕許其遷動乎關西米如有變通之道則似好矣而癸卯年推移者爲幾萬石耶民始曰癸卯年貸用無過一萬石今若以二萬石區劃則運輪之際所入船隻亦似苟艱矣命肇源入侍又命晩秀書榻敎曰禮判兼帶觀象監提調與本職相妨提調之任許遞又命書榻敎曰左捕將申大顯往來間前捕將李得濟兼察牌招聽傳敎摠戎使兼察則當夜當還置之煥之曰廟宮秋展謁吉日更令日官推擇則今初六日初九日爲吉云而初六日則社壇大享齋戒相値旬前吉日只有初九日何以爲之乎上曰祈穀大祭齋戒亦行春謁明日社稷香祝祗迎後當行展謁以此知悉可也出擧條命書傳敎曰承旨房仍右承旨爲軍士房又命書傳敎曰左承旨左副承旨同副承旨分詣受香所奉審摘奸以來仍命退諸臣以次權退
정조 22년
戊午八月初五日辰時上御仁政殿月臺景慕宮秋享大祭親傳香入侍時行都承旨李晩秀左承旨洪義浩右承旨李肇源左副承旨李翼晉右副承旨兪漢寧同副承旨李文會假主書李弘謙李允謙記注官承膺祚記事官金履永檢校提學鄭民始檢校待敎李存秀以次侍立訖通禮跪啓外辦上具翼善冠衮龍袍出萬安門乘輿左右通禮前導由仁政殿內至月臺降輿仍御版位訖晩秀以次奉進香祝上敬受親傳諸獻官以次跪受至南壇香祝上曰親傳香時南壇事體尤爲敬重則初獻官所當入來受香後仍詣太常自是例也而今番則初獻官何不入來後勿如是之意申飭傳香訖仍詣祗迎所引儀唱鞠躬興平身上祗迎訖乘輿還由仁政殿月臺左右通禮前導上曰還內後卽當出御齋所侍衛還爲詣閤於萬寧門事分付仍入萬安門還內諸臣以次退出
정조 22년
行都承旨李晩秀奉命進去左承旨洪義浩坐直右承旨李肇源坐左副承旨李翼晉坐右副承旨兪漢寧坐同副承旨李文會坐直注書柳台佐在外一員未差假注書李弘謙仕李允謙仕直事變假注書黃萬齡任
정조 22년
李肇源啓曰司僕內乘來言捲簾取稟傳曰捲三面
정조 22년
大駕詣宗廟入齋室後內閣政院玉堂藥房口傳問安答曰知道展拜罷後內閣政院玉堂藥房朝廷二品以上六曹長官口傳問安答曰知道王大妃殿惠處宮遣承旨問安答曰知道
정조 22년
李文會啓曰臣王大妃殿惠慶宮問安進去下直之意敢啓傳曰知道
정조 22년
傳于李晩秀曰禮房承旨馳詣社稷奉審摘奸以來
정조 22년
李晩秀書啓臣承命馳詣社稷壇上奉審則無頉祭物祭器祭井看審則精潔諸執事進排官摘奸則無頉佾舞樂工摘奸則無頉矣臣則仍留享所待行事修掃後復命之意敢啓傳曰雨勢不止壇上油遮日及鋪陳各別檢飭樽所臨時排設而滌器各別爲之神轝陪奉時各別盥手爲之祭物觀雨勢陳設而卿一人似難遍審別兼春秋亦爲送之分力周察陳設後史官先爲復命可也
정조 22년
領敦寧金履素右議政李秉模聯名箚曰伏以廟宮秋展謁在於卽日龍旂將啓鵷班已集而雨意方濃恐有霏霔之勢霑服則止亦禮也臣等嘗有所受於聖敎庶不待臣等之煩縷矣晩炎蒸鬱離次齋宿玉體勞動誠切伏悶而成命之下亦不敢以是請寢只以霑服之說相率仰陳伏乞聖明特命退卜吉日千萬幸甚云云答曰省箚具悉卿等之懇宮謁則自有月覲之禮當於一兩日內爲之矣仍傳于李晩秀曰此批答遣史官傳諭
정조 22년
戊午八月初六日卯時上詣宗廟擧動入侍時行都承旨李晩秀左承旨洪義浩右承旨李肇源左副承旨李翼晉右副承旨兪漢寧同副承旨李文會假注書李弘謙李允謙記注宮承膺祚記事官金履永檢校提學鄭民始檢校待敎李存秀以次侍立訖通禮跪啓外辦上具翼善冠衮龍袍乘輿出內閣門至祗迎所降輿仍御版位上曰香祝斯速陪奉引儀唱鞠躬興平身上祗迎訖通禮跪啓外辦上乘輦出敦化門少駐通禮跪啓請進發上遂進發侍衛以次隨駕至宗廟洞口降輦所降輦乘輿由東門入至降輿所降輿入御齋殿少頃通禮跪啓外辦上改具冕服以出至廟東門外通禮跪啓請執圭上執圭左右通禮前導自正門入詣版位西向立引儀唱行禮上行四拜禮訖仍由東階陞詣第一室奉審次詣各室奉審如上儀訖仍詣永寧殿行禮奉審如宗廟儀仍由南門出步過前路命書傳敎曰侍衛軍兵雨具領敦寧金履素右議政李秉模進前曰侵早勞動雨中行禮聖體候若何上曰別無沾濕之端矣仍命書大臣聯箚批旨命弘謙傳諭上曰兼春秋爲假通禮前導膺祚承命前導入齋殿少頃通禮跪啓外辦上改具翼善冠衮龍袍以出通禮跪啓請乘輿上乘輿敎曰兼春秋之爲假通禮不過一時權宜則回鑾時豈令左右史不備乎自此以他通禮擧行事分付賤臣承命出傳仍由東門出至降輿所降輿乘輦遂進發由梨峴至宣仁門前路命肇源解嚴仍由弘化門明政門永淸門交泰門還內諸臣以次退出
정조 22년
行都承旨李晩秀坐左承旨洪義浩坐右承旨李肇源坐左副承旨李翼晉坐直右副承旨兪漢寧坐直同副承旨李文會坐注書柳台佐在外一員未差假注書李弘謙仕李允謙仕直事變假注書黃萬齡仕
정조 22년
以吏曹參議任希存牌不進罷職傳旨傳于李文會曰只推
정조 22년
以全羅監司李得臣啓本肇慶廟秋享祭病不得將事以預差陞實擧行事判付內啓下禮曹爲旀雖未知實病之如何莫重享事之替令守令爲之殊甚欠敬此後各別着念之意嚴飭爲良如敎
정조 22년
李晩秀以內醫院都提調提調意啓曰年例燕貿唐藥材依昨年磨鍊別單書入之意敢啓傳曰知道
정조 22년
李晩秀以禮曹言啓曰昌陵陵官明陵陵官等令該府拿處事命下矣假官依例差送以爲替直就拿之地何如傳曰允
정조 22년
李晩秀以奉常寺都提調提調意啓曰祭享所用秋等中脯依定式今八月初七日始造之意敢啓傳曰知道定式之後各別遵守毫釐莫或違式乎時加察飭可也
정조 22년
兪漢寧以御營廳言啓曰本廳前軍色從事官尹益烈旣已敍用仍爲差下使之察任何如傳曰允
정조 22년
兪漢寧以義禁府言啓曰昌陵令金洛一參奉朴宗維拿問捧口招明陵別檢尹亨烈參奉洪秉寀拿處事傳旨啓下矣朴宗維洪秉寀今方待命竝拿囚金洛一尹亨烈俱以入直方在齋所云待其替直拿囚之意敢啓傳曰和道
정조 22년
司諫柳畊副應李翊模掌令鄭㝡成校理韓致應嚴耆副校理朴吉源沈奎魯修撰洪樂游洪秀晩副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上刀削二行答三司曰不允刀削六字
정조 22년
司諫柳畊掌令鄭㝡成啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞薦棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥戮之典措辭見上答兩司曰不允
정조 22년
掌令鄭㝡成啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
司諫柳畊啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶原府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午八月初七日辰時上御誠正閣諸承旨持公事入侍時行都承旨李晩秀左承旨洪義浩右承旨李肇源左副承旨李翼晉右副承旨兪漢寧同副承旨李文會假注書李弘謙李允謙記注官承膺祚記事官金履永檢校待敎李存秀以次進伏訖上曰去夜社壇大享其果精禋耶晩秀曰行事時適値開霽誠甚萬幸矣上曰無公事房先退義浩翼晉漢寧文會以無公事先退晩秀讀奏江原監司金履翼狀啓莊陵奉審無頉事命書判付記仍命退敎履永曰祭物果精備而樽罍亦皆精滌耶履永曰祭品各別精備而都承旨事事監視樽罍洗滌亦果精潔矣命書榻敎曰社壇祭監監察捧現告推考仍敎曰莫重享事臺監之帶隷多有不謹之端云渠若預爲知委則寧有是也當該監察所當重勘而今番則姑爲參酌後勿如是之意招致分付命書傳敎曰文廟享事之後其所檢飭掃除之節每多不審別遣史官周察幸因入直久任郞之勤勵果皆精潔云而獻官之爲本館堂郞而不爲留看經詣陪班者極爲駭然領左相之爲親享獻官者猶留身監視撤籩豆則緋綠銀帶之大司成司成何敢自便乃爾當該獻官大司成南公轍司成李顯默竝施不敍之典此後一依諸享所例留身監視事嚴飭本館仍令載錄成典遵行肇源讀奏慶尙監司李義綱狀啓營倉矯弊之方恤隱之道悉心奉行凡係民隱隨聞陳章之意知委文侍從事全羅監司李得臣狀啓民隱之可以登聞者限以冬春詳探條陳之意一一知委事命書判付訖仍令退諸臣以次退出
정조 22년
戊午八月初七日辰時上御重熙堂都承旨入侍時行都承旨李晩秀假注書李弘謙記注官金景煥記事官金履永以次進伏訖上曰初三日太廟展謁適値雨勢因領府事箚請未免退行而以伊時日子之不能另擇日官許嚴飭矣昨日行禮時又有沾濕之患近來日官輩擧行極爲駭然矣昨日是山川報謝祭之日則推以常理嶽靈河神必有感應於是日豈或不雨而晴哉卜日之際渠輩必心動故爻不昭以致雨晴之不中其日凡二八月則或有當雨日不雨不雨日亦雨之時而不能推移觀於占理之外只從世應而欲辨陰晴則豈卜日之方乎此後更爲提飭也晩秀曰御定五經百篇才已畢刻今方入印矣刻役時以御定冊子事體自別匠手等工價以戶料兵布拔例磨鍊而今此印役亦不過二十日之役匠手只是十名依刻役時例料布自戶兵曹上下事分付何如上曰依爲之冊匠一體量宜定日磨鍊可也出擧條命退承史以次退出
정조 22년
行都承旨李晩秀坐左承旨洪義浩坐右承旨李肇源坐直左副承旨李翼晉坐右副承旨兪漢寧坐同副承旨李文會坐直注書柳台佐在外一員未差假注書李弘謙仕李允謙仕直事變假注書黃萬齡仕
정조 22년
兪漢寧啓曰卽者義禁府都事來言時囚今日捧供事命下而判義禁趙宗鉉知義禁李祖源金翊休俱有身病只有知義禁李家煥一人不得備員開坐云判義禁趙宗鉉知義禁李祖源金翊休竝卽牌招以爲備員開坐之地何如傳曰允
정조 22년
以備邊司坐起進不進單子傳于李文會曰初十日次對進定仍爲來會
정조 22년
備忘記吉州牧使李澄萬下直長弓一張長箭一部片箭一部筒兒一箇賜給
정조 22년
傳于李翼晉曰左副承旨入侍
정조 22년
傳于李文會曰同副承旨入侍
정조 22년
傳于李文會曰下直守令入侍
정조 22년
李文會啓曰安東府使柳師模平壤庶尹尹厚東差出時銓官施以譴責之典事命下矣何傳旨捧入乎敢稟傳曰以從重推考捧傳旨可也
정조 22년
兪漢寧啓曰判義禁趙宗鉉知義禁李祖源金翊休牌不進推考傳旨今方捧入而時囚今日捧供事命下而如是違牌不卽擧行事甚未安判義禁趙宗鉉知義禁李祖源金翊休更卽牌招以爲備員開坐之地何如傳曰違牌諸堂許遞今日政差出待下批牌招開坐
정조 22년
有政吏批判書金文淳進參判李敬一進參議任希存牌不進同副承旨李文會進以金勉柱爲戶曹參判鄭大容爲大司成李祖源爲判義禁具㢞申耆爲知義禁鄭民始爲觀象監提調朴崙壽爲司成尹命烈爲監察金喆修爲典籍徐有聞爲書狀官朴宗來爲安東府使趙厚鎭爲平壤庶尹學正金就礪金瑥以上竝單付再政以李祖源爲冬至兼謝恩使同義禁單申耆兼大司成單鄭大容
정조 22년
兵批判書李時秀病參判柳誼病參議李普天入直進參知李尙度病右承旨李肇源進同知單金顯瑞護軍李義弼副護軍李魯述鄭尙愚以上竝單付
정조 22년
以判義禁李祖源牌不進推考傳旨傳于兪漢寧曰更爲牌招
정조 22년
以延豊縣監李義祿差使員上來肅拜單子傳于李文會曰除朝辭使之當日下送
정조 22년
李肇源啓曰卽者正言申若樞陳疏到院而觀其疏語則名山親封等說卽我朝所無之禮是豈淸朝臺閣之臣所敢議到至於第二條多有頌彼之語全無忍痛底意凡有秉彛者孰不知尊攘大義而不料乖悖之說忽出言責之地人心陷溺胡至此極其汚冠裳而羞搢紳誠非細故臣等駭愕之至所當退却請罪而不可不一經睿覽嚴賜處分故捧入之意敢啓傳曰知道全篇妄發不足刺口其爲貽羞極矣爲先刋去言責之任原疏還給
정조 22년
傳于李文會曰坐直承旨入侍
정조 22년
傳于李晩秀曰明日當由逌瞻門展拜景慕宮而兼行秋展謁今番則只用月覲之禮出行宮及行禮服色皆以衮袍磨鍊百官置之明日秋奉審日也仍爲之事分付
정조 22년
以京畿監司李在學狀啓昌陵守僕趙日金等依律文定配事傳于李晩秀曰定配分揀時或考察勤慢更有不覲卿其隨現捉來加刑照律事回諭
정조 22년
以咸鏡監司李集斗狀啓鏡城幼學李元培所對三經春秋三禮四書御製條問自該邑齎封以來監封上送內閣緣由馳啓事傳于李晩秀曰所對條問剖析精切義理不差誰謂人才有遠邇之殊乎向見功令文多佳作猶不料潛心經學之士乃在遐陬荒服之地況其抱負一臠可知予欲見其人令該曹今日政付軍職仍令道臣給馬給糧資致之京中當召見此意回諭
정조 22년
以全羅監司李得臣狀啓本道儒生覆試選武馬兵都試依例設行軍兵歲抄依甲寅例以各該邑保丁姑爲塡充京司磨勘亦令退限事判付內啓下備邊司爲旀依此請施行事卽爲行會爲良如敎
정조 22년
李肇源以備邊司言啓曰卽見咸鏡監司李集斗狀啓則以爲習操自是詰戎大政富寧及端川以南秋操固當擧行而今年穡事大違初料穴農之中未免小歉赴操之軍兵太半是殘戶貧氓具裝齎糧趁期遠赴實無其路往來留滯許多糜費民情可矜今秋習操竝姑停止官鎭門聚點各別嚴飭期有實效事請令廟堂稟旨分付矣本道年事雖曰違料大體論之優可免歉而今年諸路擧皆停操又於本道非有大段災荒而亦且停止則其在戎政太無防限依前覆啓富寧端川以南秋操使之設行何如傳曰允
정조 22년
禁府啓目昌陵令金洛一參奉朴宗維等原情云云傳旨問目內辭緣汎稱遲晩所當請刑是白乎矣旣有拿問捧口招之命上裁何如啓鶯峰防路處自在先朝飭禁至嚴敎是白兺不喩每年春秋史官宣傳官摘奸作爲成憲爲陵官者常時雖不小心竝與摘奸往來之前亦敢怠忽卽此爲罪固已不輕是遣況稱木根執頉數不至於一二由前由後焉逭重勘而爰辭之以風落自枯松發明者容或似然何論摘奸書啓之稍爽與否今番一段姑以公罪區別功議勘放更觀來頭勤慢爲旀諸囚啓律段判堂時未出仕令次堂待開門修啓爲良如敎又啓目明陵別檢尹亨烈參奉洪秉寀等原情云云傳旨內辭緣汎稱遲晩竝只刑推得情何如啓姑先以公罪區別功議勘放以爲更觀前頭巡山勤慢植木能否處之之地爲良如敎又啓目乫軒洞權管李應大原情云云傳旨內辭緣泛稱遲晩刑推得情何如啓居末必是無勢所致何足責也死僧習杖之譏其失在道伯特爲分揀放送爲良如敎
정조 22년
知事金華鎭疏曰伏以臣於病伏昏涔之中忽伏奉專對新命恩同特旨義重往役以臣奔走圖報之心一縷未泯之前凡有國事惟當生死向前何敢懷辭避之計而第臣阿睹宿症自前月又復添劇多般調治迄無減勢房闥運動尙且須人出疆遠役初非可論且聞行李經紀易致窘速一日虛帶尤增惶悶玆敢倩人搆草仰首呼籲伏乞聖明俯垂矜察亟賜變通俾使事無滯私心獲安臣無任云云答曰省疏具悉聞卿病勢難强殊可悶也所辭專對之任許遞
정조 22년
知敦寧具㢞疏曰伏以臣罪大惡極釁深禍重五年之中荐罹怙恃之慽過庭無聞登堂無見號呼穹壤人理都絶忙梭之日月不留寢堊之冠經已變殆若禽鳥之蹢躅哀鳴如有求而不得鮮民之生不如死之久矣臣於零丁之中重有所隱痛者噫臣家以勳戚世祿之餘沐聖朝陶甄之澤致私門甲科之盛銀黃竝綰榮耀一世珂轂齊鳴後先街路耆社題名要顯接武乃在於兄弟叔姪之近而如臣無似亦忝卿月負乘鵜梁恒懷凛懼而如是者幾四十年還不識世間有缺陷事矣物不長泰盈非可久石火電光倏爾變幻畢竟稍長者惟餘臣一人而已家無尊屬之親獨抱門祚之悲俯仰蕭索形影靡依臣情到此吁亦慽矣噫凡今朝臣孰非世臣而未有若臣家之世世異恩人人殊渥屢阽坑穽終置袵席自臣父臣叔無墻壁之依絶蚍蜉之援而生致公孤之位沒稱完全之福者罔非吾君之賜而齎志而沒不瞑而歸者惟聖恩之罔極而已臣父兄弟以滿盈之故居常畏約今臣則以孤弱之故轉益危厲比如一株之孤根獨立於窮崖絶壁之上幸被雨露之餘澤革免枝柯之摧枿而已惟有體羲經食舊德之義服戴記不辭賤之訓以爲守素分報國恩之圖而第伏念六十者生人之大數也顧臣狗馬之齒又方加二喪威摧剝之餘形殼徒存精力凋耗追念少壯如理昔夢自照顔髮若掩舊鏡殆同逝水漸疾夕暉將傾自分餘生之無幾不覺世念之都灰歸依松楸以畢殘骸卽臣報父母之至情而只緣犬馬之誠益專於戀主葵藿之傾自倍於向日行將依近京闕遲徊周行而至於榮塗進取若隔前生乃蒙不棄簪履之舊更紆收錄之恩周廬敦府除旨荐降臣且惶且感靡所容措手奉恩誥告榮無所但有血淚之凝睫而已三年逖違之餘固當竭蹶趨膺少伸螻蟻之忱而顧臣情界如右所陳不忍彈冠彯纓重入修門玆將悲苦之辭敢籲慈覆之下伏乞天地父母哀臣之情而憐臣之言特命卽賜鐫遞俾得少安微衷千萬幸甚云云答曰省疏具悉卿其勿辭行公
정조 22년
副校理沈奎魯疏曰伏以職忝論恩效蔑絲毫居常愧懼若隕淵谷重以素患伏暑涼生而症情傳變始自胸腹之脹滿乃添痃癖之發動飮食不能調和泄痢轉至委頓迺者展謁有命鑾蹕旣戒不敢言病强策陪扈還家落席一倍叫楚其於見帶之職實無陳力之望玆敢不避猥越仰暴疾病之實伏乞聖慈亟賜遞罷以安私分焉臣於乞免之章不宜贅及他說而事關民隱不容泯默敢此略陳惟聖明少垂察焉噫今玆之旱振古所罕得雨移秧庚伏已過晩時代播秋成無望四野滌滌萬姓嗷嗷富者旣急貧固已流畿沿同然而三南爲甚三南之中嶺南尤甚臣於日前賓對承聆我殿下懇惻之敎憂悶之色而有不勝欽頌而感嘆者矣此時安接之方賙賑之策專在於方伯守令而該道之臣不以歉荒爲憂不以接濟爲心得過時鋤犁之雨則輒曰膏澤均霑見沃土蕃膴之穀則認以遠近同然至於啓聞文字事體莫重固宜務從誠實不事虛假而向者狀啓或曰謂豊亦可或曰成事萬幸噫此何言也其眞箇不知其歉歲耶無或知其歉歲而姑爲是彌縫之言欲以紓我聖上宵旰之憂耶若曰眞箇不知則其爲不職大矣將焉用彼道臣若曰姑爲彌縫則災結之多寡還穀之停徵皆係年事之豊歉歉則災多而還停豊則災少而還徵勢所必至理所固然將來之事將何以處之然身爲道臣日接邑報秋巡所部寧有不知之理人言藉藉皆以爲知而爲此雖臣愚劣亦不能爲道臣解也廟堂之講究長策預備救濟固不可緩而其所責成專在道臣嚴加飭責使之改心勵精俵災必均而無白地懲稅之弊設賑必誠而副赤子仰哺之望至於倉穀之停捧身役之退限亦必前期告諭俾億萬生靈奠安於我聖上如傷若保之澤無至有流離遷徒之境以爲補過贖愆之地若其終不能也使斯民飢而死也則竝與前罪而嚴勘俾爲他道道臣懲勵之道焉且守令尤爲親民不可不擇者也顧今諸路列邑不擇何限而以近日事言之安東府使柳師模平壤庶尹尹厚東其不擇之尤者也夫安東鄒魯之大府士夫之都會也古有爲是任者或謂之外副學故朝廷難其人銓曹重其選自非地望埒於方伯履歷優於同朝者不得輕擬不敢冒據自昔然矣今此師模資歷旣淺望實俱乏其玷汚名器破壞政格至此極矣至於尹厚東儱侗憒劣通朝之所共知也且況不赴萬頃纔踰月矣被災之薄縣則規避無弊之腴邑則樂赴其去就之逕庭廉防之放倒渠雖無足責而觀其圖免薄邑則可知無燥濕向前之誠矣厭避災政則可知非盤錯別利之才矣曾未幾月爲銓官者有何所取於此人而汲汲甄復於三百州第一腴邑有若非此莫可者然臣實莫曉其意也臣謂安東府使柳師模平壤庶尹尹厚東亟令遞改以爲重官方擇人器之道擬望銓官亦不可無警竝施譴責之典宜矣臣近聞湖西諸邑洋學漸熾云噫異端之害正學從古何限而豈有如此學之至邪絶悖者哉前後飭禁何等申嚴而化外愚氓頑不知戢轉相誑惑久而不熄甚至嘯聚徒黨潛匿窮峒講論邪術抛棄本業往往有十室俱空全村爭效世道之憂寧有大於此也此專由於根本未拔故枝葉漸蔓也湖西獄囚李存昌卽是之窩窟亂民之頭目而尙今假息不卽正法朝家盛意雖出於化邪歸正之道而渠敢獰悍無畏冥頑不變乃於獄中迎接邪黨飮食若流云鄕谷愚氓何所懲畏而不爲漸梁耶臣謂邪學窩窟李存昌依律正法使愚民迷惑者知所懲戢而嚴飭道臣及守令詳察坊曲嚴加禁斷如有如前逆惑終不知變者則一竝正法無使滅倫悖理之學終至滋蔓難圖之地焉臣無任云云省疏具悉嶺伯事正如爾疏所論誠有諱災之罪未知嶺伯所料量者姑且如是持重更欲從後措處而然歟飭責之請是矣許令廟堂措辭關飭柳師模尹厚東事銓官譴責事竝依施邪學事爲弊爲害可勝言哉前下飭禁不啻辛勤若使鄕黨之間長老制於未然執法之地甚者隨現禁止則如許之說豈必每登章奏乎李存昌事依前下判辭嚴飭道伯爾其勿辭從速察職
정조 22년
正言洪受浩疏曰伏以臣俄登筵席始伏聞正言申若樞投陳駭悖之疏而至有喉院陳啓捧入之擧矣原疏雖未得見蓋其所陳兩條決非彛性之所敢出而苟欲聲罪則有汚筆舌貽羞朝廷不料耳目法從之列有此悖義蔑禮之類也噫含冤忍痛卽春秋尊攘之大義也設墠邀福非國朝儀文之可議也而乃敢以頌彼之語封山之說無難客喙至登章奏義理之湮晦人心之陷溺胡至此極雖以我聖上山藪之量置之不足責之科只施刋去之薄勘而似此怪鬼之輩若不嚴加處斷則其爲世道之深憂容有極哉臣於前席有拘再啓未效一言泯默而退駭憤轉激玆敢略陳短章仰瀆崇嚴伏願聖明亟降處分申若樞施以屛裔之典以示不與同中國之意焉臣無任云云省疏具悉申若樞事依施
정조 22년
戊午八月初八日卯時上御誠正閣諸承旨持公事入侍時行都承旨李晩秀左承旨洪義浩右承旨李肇源左副承旨李翼晉右副承旨兪漢寧同副承旨李文會假注書李弘謙李允謙記注官承膺祚記事官金履永檢校待敎李存秀以次進伏訖命公事入之上曰臺啓姑未賜批矣該房出去還給具書使之次對入侍傳啓事分付漢寧承命退去上曰所謂申若樞上疏寧有如許駭愕之說乎從當處分而原疏中二字句語改書以來事分付晩秀等曰見甚駭悖所當卽爲退却仍又請罪而不可不一經睿覽故玆敢入啓矣爲我東方臣子者含忍茹痛姑無論乃敢以頌彼之說無難登諸章牘汚我冠裳如此者流豈可置諸言責之列乎臣等實不勝憤惋之至矣命晩秀等先退命書傳敎曰大臣備局堂上引見賤臣承命出傳與事變假注書黃萬齡右議政李秉模行吏曹判書金文淳禮曹判書沈換之兵曹判書李時秀刑曹判書趙尙鎭戶曹判書趙鎭寬行護軍徐有大訓鍊都正申大顯漢城左尹李漢豊行護軍李書九徐龍輔李益運行大司諫韓用龜掌令李運行校理嚴耆正言洪受浩副修撰鄭東幹以次進伏訖秉模曰今日日氣陰濕聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰守廳承旨入侍同副承旨李文會進伏上曰次對爲之近間十餘日日氣甚熱庶或有益於民事耶秉模曰萬口一談皆曰有益云以內浦言之沔川卽臣九代以下丘墓之鄕也遠近族多有居生者近因聞之則瑞山泰安未免慘歉沔川唐津則稍爲免歉云似是歉荒中穴農而大體今年年分想極難矣上曰湖西事甚悶然矣還賑穀貿取之資以道內各樣錢除留取用事雖已允許而道內所收能爲六萬數耶秉模曰自外聞之則道內上納條已上來者幾過半今其所餘皆是難捧秩然則道內必有不足之慮此則姑待其報來京司中如有推移之道則從當區劃而京司庫儲亦皆不敷是可悶也上曰然則雖大同上納使之除留而自此以公貨給代俾充六萬之數可也道伯旣請得廟堂旣稟處而末梢如有無錢不貿之弊則亦豈成說乎頃已諭戶判矣關西大米果有二萬數云耶書九曰該道分留案姑未上來而以比摠實數觀之大米則十萬石小米則四萬石見在矣上曰其然秉模曰大抵關西則還穀分給時小民輩皆不願大米故秋後捧納也若曰小米代以大米來納爲可云爾則民皆樂從矣上曰然則其所留意以幾何爲限耶秉模曰臣等留意則以二萬石欲爲措處而如是經紀後若不用則幸莫大矣上曰此則爲明年事耶秉模曰此是來年秋冬間經用之資而第今年年分甚難若不善爲之其爲欠縮不知至於何境也上曰他無稟處事否秉模曰別無可稟之事矣上曰就座時秀曰景慕宮秋展拜以月覲例爲之事命下本曹節目亦以此磨鍊以入乎上曰當臨時分付矣敎秉模曰俄者臺諫申若樞爲一疏而所謂親封名山等說前所未聞向來金若行疏中有天子禮樂等語而此則甚於厥疏豈料臺閣之上有此慌怪之人乎其中最可痛者班師之說也惟我一隅東土素稱禮義之邦者爲其秉守尊攘之大義而邇來倫綱漸頹義理日晦一部春秋無地可讀風泉之感只增愾恨則凡今日北面於庭者何忍以如此等語乃敢筆之於書甘作蔑倫悖常之歸乎此蓋朝廷之上無眞箇義理修明之人而設或有之分作兩歧爲吉凶取舍之別故乃有此輩怪鬼之說是誰咎也更思則此輩實不足責也命出示申若樞疏本上曰臺諫進前用龜等曰請寢罪人鄭致達妻出置城外之命依前還發配所亟令王府快正典刑措辭見上上曰不允出擧條上曰近日兩司長官不爲詣臺而今何爲入來也本司來會之備堂姑未詣閤而在家之諫長先爲入來何爲而然耶用龜曰本司坐起日則慮有次對令故預爲來待矣上曰聞甚駭然矣近來窺覘之習雖曰成風而爲諫長者初不詣臺只事臆料妄度此豈非貽羞臺閣者乎然則不爲詣臺而來坐於何處且旣曰來待則何不入來傳啓固知未及於開鑰之前故仍爲蹲坐於中間耶今若不爲次對則當自外退去寧有如許臺體乎用龜曰開鑰前已爲來待朝房而傳啓則城上所自當擧行故果未詣臺矣上曰此何謂也前啓則雖云城上所擧行而合啓則自是長官之當傳者今玆之說何其昧例之甚耶用龜等曰請物故罪人德相亟施孥籍之典措辭見上上曰不允出擧條用龜等曰請逆賊尙喆追施孥戮之典措辭見上上曰不允出擧條用龜等曰刀削一行十一字出擧條用龜等曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上上曰不允出擧條用龜等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上上曰不允出擧條用龜等曰請物故罪人國榮亟施孥籍之典措辭見上上曰不允出擧條用龜等曰請明謙以謙亟施孥戮之典逆復庶子好石亟施處絞薦棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條用龜等曰請承款後物故罪人九宗亟施孥籍之曲措辭見上上曰不允出擧條運行曰請寢李汝節定配之命更令王府嚴覈取服施以當律措辭見上上曰不允出擧條運行曰請崔進吉依律處斷措辭見上上曰不允出擧條用龜曰請金甲島爲奴罪人克觀更令王府嚴鞫得情快正王法措辭見上上曰不允出擧條用龜曰請逆賊尙魯亟施孥戮之典措辭見上上曰不允出擧條用龜曰請濟州牧定配罪人姜彛天異山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴處斷以折奸萌措辭見上上曰不允出擧條肇源曰掌令李運行傳啓旣畢不卽就座有損臺體推考何如上曰依爲之出擧條用龜曰臣本以庸魯之姿久叨言議之地絲毫無補罪戾徒積居常愧懼惟俟譴何而今於賓筵趨造之際去就顚錯致煩聖敎臣於是滿心慙悚尤無容措以此情踪其何敢一刻仍冒於臺次乎請命遞斥臣職上曰勿辭亦勿退待出擧條肇源曰掌令李運行請推之下不卽引避就座之後擧措顚錯更爲推考何如上曰依爲之出擧條秉模曰入侍憲臺之進退失措或緣於生疎至於承宣請推而不爲避嫌旣欲避嫌而又不措辭其爲駭瞻不可以一時做錯薄施警責而止當該臺臣李運行施以刊改之典何如上曰依爲之出擧條秉模曰賓對時糾正之責專在玉堂而臺臣做錯無一言相規入侍玉堂竝罷職何如上曰依爲之出擧條命肇源讀奏沈奎魯上疏至邪學云云上曰邪學果有深長之慮前此飭禁何如而但禁止之不得其方則反爲擾民之端故頃已言之矣羲經節卦有曰不傷財不害民又曰節以制度天理之節文云蓋節字之義界限至嚴也天地之大德本來至仁故春而發生動盪然有生則不可無長也夏而薰蒸濃熟以至秋而收成冬而斂藏莫非節之之義聖人則節以人情而孝於親忠於君夫婦之別朋友之信皆從節字中推來今日朝廷亦有矜式之士節之以孝悌忠信則人必樂從而慕效之不令而自無匪僻之心矣不然則雖日設刀鉅鼎钁亦無奈何而但有揚湯止沸之嫌則辭而闢之勝於驅而置辟也正所謂用舍之際本源不明故云然而以外面執跡而言之容或有不然者以此欲乘機下石則亦豈成說乎以洪樂安一事言之渠果倡正闢邪則何幸而最可畏者似是而非也若不於此分數透得分明則末乃至於天壤易處其時大臣旣已向用而豈可曰儒言而墨行云乎非但此也欲敲撼則必以此狹藉而驅勒予寧爲見欺於彼輩乎大抵淸朝搢紳之列以經學而登用者未知有幾人自其竊科取名位至宰相者亦不無駸入於小品中小品而越一層則邪學也此亦運氣所關世道之憂容有其極如是而安有陽復之望乎今若朝野長老之爲其矜式模範者各能視以家事拔本塞源制於未然家諭戶曉隨現痛闢則此爲禁止之方何必別生他禁令乎命書沈奎魯疏批曰臺疏中高山驛弊事卿其陳之秉模曰北關高山驛自來凋弊而長津設邑之後自德山站至該邑道里甚遠間無他站尤爲難支之端故曾經道臣趙尙鎭以此陳達關問該道而以站基之不便位土之猝難經紀雖姑置之殘驛事勢終不可不念更令時道臣講究設站之方論理狀聞後稟處恐好故適因言端敢此仰達矣上曰依爲之出擧條上曰政官牌招開政出榻敎又命書榻敎曰此時嶺南守令不可一刻曠官安東府使當日辭朝仍令給馬下送又命書榻敎曰未下直西北守令亦令當日辭朝又命書榻敎曰新涼已生儒生課製當着意擧行大司成之代老病外以在京無故可以行公人差出文淳曰正使望依前以正一品擬入乎上曰從一品通融備擬可也文淳曰從一品只有尹師國一人矣上曰然則禮兵判外加望陞品者當爲幾人秉模曰正卿中陞資稍久人如李祖源外別無可爲者矣命書榻敎曰從一品乏人判義禁之代問干大臣加望又命書榻敎曰冬至兼謝恩正使未差之代問于大臣以一品中擬入命次對先退命書公事判付訖仍命退承史以次退出
정조 22년
戊午八月初八日午時上御重熙堂都承旨入侍時行都承旨李晩秀假注書李弘謙記注官承膺祚記事官金履永以次進伏訖上曰注書出去政事望筒催促以入也賤臣承命出傳持望單入進上命書北伯狀啓判付訖命退承史以次退出
정조 22년
戊午八月初八日未時上御誠正閣同副承旨下直守令同爲入侍時同副承旨李文會假注書李允謙記注官承膺祚記事官金履永下直守令吉州牧使李澄萬安東府使朴宗來平壤庶尹趙厚鎭以次進伏訖上曰左副承旨入侍賤臣承命出傳左副承旨李翼晉進伏上曰安東府使進前宗來進奏職姓名上曰安東自是鄒魯之鄕也莅玆土者當着念出治然後庶不負士民之望而況今災邑中尤甚者耶下往善爲之也澄萬進奏職姓名上曰已經幾處外任澄萬曰只經龜城府使矣上曰下往善爲之也厚鎭進奏職姓名上曰已經幾處外任厚鎭曰已經文化順安信川海州矣命文會宣諭訖命守令先退命書公事判付訖仍命退承史以次退出
정조 22년
戊午八月初八日未時上御重熙堂右承旨入侍時右承旨李肇源假注書李允謙記注官承膺祚記事官金履永以次進伏訖上曰禁堂卽爲開坐供辭斯速捧入事分付賤臣承命出傳敎肇源曰申若樞疏辭極甚怪駭矣肇源曰俄者諫長與正言爲聯箚到院而有難捧入才已退却矣上曰上疏則可也而聯箚則不可諭之此意可也俄筵諫長說大是臆料妄度咫尺筵席豈可奏此等說乎其爲駭然甚於申若樞事矣仍命退承史以次退出
정조 22년
戊午八月初八日酉時上御便殿坐直承旨入侍時右承旨李肇源假注書李允謙記注官承膺祚記事官金履永以次進伏訖上曰近以三南民事欲爲傳敎而猶慮夫先騷而未果矣三南道伯當觀民事之綏急措處而若或先自浮動使納糴者觀望而拒納納布者希覬而不納則此豈成說又或有民勢之無奈何而迫於窘督轉而之他則又不成說今則秋已半矣道伯各其道內事幾盡領略道內其將無流離顚連之患否其所安土而奠接之方與守令必已有講究者一夫一婦若或有琑尾之歎則烏在其委寄分憂之義也傳敎嚴飭與方秋按廉姑且止之而分付各其句管發關嚴飭亦近例套不如以先甲之意申申戒諭之爲可以着念警惕嶺伯則堂疏言其諱災而來頭救荒奠接之策以誠心實政做去則豈不勝於一時狀辭之粧撰乎諸道土着原居之流姑無論雖無依着之東之西之類亦同是吾民其所懷保奠居之道寧或少忽道內事道伯必無不知不知亦是罪也如是申諭之後萬一有不勤對揚之道則其罪當至何境以年前一道臣之被罪各爲龜鑑另念擧行事備關外以此筵敎大臣卽爲私書於三南道臣使各知所警動之意承旨退出書報於大臣可也仍命退承史以以退出
정조 22년
行都承旨李晩秀坐左承旨洪義浩坐右承旨李肇源坐左副承旨李翼晉坐右副承旨兪漢寧坐直同副承旨李文會坐直注書柳台佐在外一員未差假注書李弘謙仕李允謙仕直事變段注書黃萬齡仕
정조 22년
大駕詣景慕宮展拜罷後入齋室後內閣政院藥房玉堂口傳問安答曰知道還宮後內閣政院藥房玉堂口傳問安答曰知道
정조 22년
李肇源以兵曹言啓曰內吹螺赤及龍虎營兼內吹等今秋等習角時賞格木依判下別單分等施賞之意敢啓傳曰知道
정조 22년
李肇源以御營廳言啓曰今八月初九日景慕宮展拜時依兵曹節目弘化門入直軍五十名集春營入直軍四十名除出大將臣李漢豐率領弘化門外分左右排立東營入直軍三十名除出入直把摠崔性烈率領宮大門外把守而竝待標信擧行解嚴後各還本處入直之意敢啓傳曰知道
정조 22년
李肇源以摠戎廳言啓曰北漢訓鍊都監字內城堞頹圮處今將改築以今月初十日自該營擇日始役之意敢啓傳曰知道副應敎李翊模持平朴孝成獻納任長源校理韓致應副校理朴吉源沈奎魯修撰洪秀晩洪樂游啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削一行七字答三司曰不允刀削八字持平朴孝成獻納任長源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬妃傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞薦棘罪人時偉說鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平朴孝成啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
獻納任長源啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午八月初九日卯時上詣景慕宮擧動入侍時行都承旨李晩秀左承旨洪義浩右承旨李肇源左副承旨李翼晉右副承旨兪漢寧同副承旨李文會假注書李弘謙李允謙記注官金景煥記事官金履永檢校待敎李存秀以次侍立訖通禮跪啓外辦上具翼善冠衮龍袍乘輿出交泰門永淸門明政門弘化門由逌瞻門入宮大門降輿詣版位引儀唱行禮上行再拜禮訖陞自東階詣廟內奉審訖仍降自東階詣齋殿命晩秀民始煥之入侍命書傳敎曰嶺南湖西句管堂上入侍賤臣承命出傳與嶺南句管堂上兵曹判書李時秀湖西句管當上戶曹判書趙鎭寬偕入進伏訖民始等曰侵早勞動聖體若何上曰一樣矣今日則頗有涼意以時則可而諸道秋事未知何如民始等曰早朝之氣稍有涼意而節候推移之時每或如此矣上曰今月內又當爲一次展拜本宮有頉處修改趁其時始役以爲兼行奉審之禮廟門朱簾亦於伊時修補可也民始曰朱簾之潤色補線似難猝乍間爲之來頭展拜時當日內欲爲修葺則恐有回鑾時遲延之歎何以爲之乎上曰然則朱簾修補宜於今明間爲之不必待修改日也敎鎭寬曰錦伯許果已往復而所報何如道內所收當得六萬數云耶鎭寬曰姑未報來而問諸李義甲則以爲雖某條收拾六萬兩則似難辦出云矣上曰以大同添補則恰爲厥數耶民始曰大同則已爲上來見今所餘者只是騎步兵錢而厥數零星大同結錢則來春當納者歲前雖欲收合實難如意矣上曰無論某樣錢趁今得之然後可以及時貿取待其報來當有變通之道招致李羲甲諭以此意可也時秀曰臣於日前均堂所奏湖南米事有仰達者本曹初非穀物需用之衙門以錢換穀實難區處目下諸司儲蓄無一有裕處本曹封不動僅爲八萬兩以備朝家不時之需就此中取用誠極重難無以擧行矣民始曰各衙門中有留儲者只是兵曹軍門故有所陳達矣兵判旣不欲推移則有難更言戶曹鑄錢本錢乃是他衙門貸去者而今年畢鑄之後一二年內勢不可繼鑄若以此錢貿置此穀每年取耗待鑄錢發賣以用則在戶曹有益而無害目下如有需用不足之慮則以江界信蔘價錢某樣錢姑先推移取用則足當二萬包貿米之數似甚便好令廟堂稟處何如上曰依爲之出擧條鎭寬曰今番鑄錢之役間因乏銅中撤已久雖於定式之數差有未備不可旣罷而更始仍爲停役新錢自今八月二十日依例行用何如上曰依爲之出擧條敎鎭寬曰惠堂所奏於本曹亦似無妨耶鎭寬曰本曹錢條苟艱莫甚略計一年應下不足爲四萬兩顧其事勢誠無以捐出八萬兩以貿外道所在之穀物而若得信蔘價及停番等錢則三軍門貸米還報外以其餘錢庶有相當貿取之道矣敎煥之曰日瞻門展拜時殆同闕內殿座例各司坐起亦令依例爲之則今日望闕禮習儀何不爲之此後依前擧行事分付禮曹仍令煥之等先退命民始等奉安閣奉審訖上曰外辦入之上遂乘輿由日瞻門出逌瞻門至弘化門解嚴入明政門永淸門交泰門還內諸臣以次退出
정조 22년
行都承旨李晩秀鑄字所進左承旨洪義浩坐直右承旨未差左副承旨李翼晉坐直右副承旨兪漢寧坐同副承旨未差注書柳台佐未肅拜一員未差假注書李弘謙仕李允謙仕直事變假注書黃萬齡仕
정조 22년
藥房提調鄭昌順右承旨李肇源曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李溏啓曰兼大司成鄭大容除拜後過三日不爲出肅事甚未安依定式推考警責仍卽牌招察任何如傳曰允
정조 22년
傳于洪義浩曰左承旨入侍
정조 22년
以兼大司成鄭大容牌不進推考傳旨傳于李翼晉曰今聞承宣言實病尙未向蘇姑難供劇云與本職詞訟許遞前望單子入之
정조 22년
右尹前望單子入之沈晉賢落點
정조 22년
李溏啓曰卽伏見行工曹判書李祖源疏本則頭辭結辭旣多漏落極行中行亦有錯誤奏御文字何等愼重而有此許多不審之失臣之矇然捧入不勝萬萬惶恐而該重臣不可無警推考何如傳曰允爾則遞差
정조 22년
宣傳官金憲柱書啓臣於初四日敬奉聖敎更往木覓先自外山一一摘奸是白乎則植松播橡處段南壇主山左右麓年久所植者則果爲茁長而壇邊之穉松尤爲茂密是白遣鷹峰東邊五六崗新植處則或着狠或枯未及向茁是白邊斫痕段遍于一山無處無之是白乎矣漢江與豆毛浦來龍上下崗比他尤甚或斫生松或斫枯松埋置於深壑草樹之中者爲四處是白遣自枯松段自典牲署後麓以至利泰院案山而其數夥然或皮脫白立或朽根仆地是白乎旀蟲損之木亦多半生半枯者是白遣二三牌字內則連日遍踏之際終未見禁松軍形跡是白乎旀內山段自烽臺以下山腰間間補植處則穉松擧皆根固枝茁橡木亦爲抽芽着根是白遣陳田植木處段置果無犯耕之事是白遣斫痕段比諸外山雖爲數少而間多有之是白遣自枯蟲損之木則光熙門後麓數三崗亦爲甚多不無稀疎之嘆是白遣內外山斫痕及風落松段年久朽破者外區別新舊根竝以開錄于左是白齊外山一牌字內典牲署靑龍邊大松二株中松十一株舊斫生小松三株新斫生中松七株風落利泰院後麓大松三株小松八株舊斫生中松二株新斫生中松六株風落二牌字內雩祀壇靑龍邊大松五株小松六株舊斫中松一株新斫生大松三株風落三牌字內龍壇主山左右崗大松五株中松十一株舊斫生小松五株新斫生中松九株風落豆毛浦後麓大松六株小松十八株舊斫生中松二株生小松三株新斫生大松一株生中松三株風落內山一牌字內蠶頭下麓中松三株小松五株舊斫生中松二株風落二牌字內南別營後麓中松二株小松四株舊斫小松三株風落三牌字內光熙門後麓中松四株小松二株舊斫生小松二株新斫生中松四株風落
정조 22년
洪義浩以備邊司言啓曰前因湖西道臣往復以道內京司上納中限六萬兩許貸取用之意筵稟行會矣卽聞該道上納之可以除留者結錢海稅九千四百餘兩拯米代錢六百兩都不過爲萬數云京司留庫錢之劃給揆以事面尤極重難而該道事勢有難置之見今京儲中兵曹御營廳稍可推移兵曹錢三萬兩御營廳錢二萬兩竝與道內除留一萬兩合六萬而姑爲準數劃給使之措處而至於京司錢運致之道該道自當從便輸去以此意分付該曹該道以爲到卽與受之地何如傳曰允
정조 22년
兪漢寧以兵曹言啓曰謹依下敎南道參軍趙亨錫內外山六牌禁松軍士十二名等一傡捉來前後申飭之下宣傳官摘奸時斫痕現捉如是夥然委折嚴棍査問則外山一牌三牌斫根株數最多二牌三牌則宣傳官摘奸之時軍士連日不見形影其慢於巡山可知內山一牌二牌三牌斫根株數比外山差少而論其不勤之罪專在參軍故參軍趙亨錫各別嚴棍十度外山一牌二牌軍士四名三牌軍士一名各決棍十五度內山一牌二牌三牌軍士六名各決棍十度外山三牌軍士一名則有頉代昨日始爲立役云故分揀放送該營大將亦難免常時不能檢勅之責推考何如傳曰允
정조 22년
洪義浩以講學廳言啓曰元子宮古鏡重磨方抄今日畢講之意敢啓傳曰知道
정조 22년
兪漢寧以義禁府言啓曰時囚罪人尹亨烈洪秉寀等原情公事判付內姑先以公罪區別功議勘放以爲更觀前頭巡山勤慢植木能否處之之地事命下矣取考律文則大明律不能爲條有曰凡不應得爲而爲之事理重者杖八十矣尹亨烈洪秉寀等各杖八十收贖而尹亨烈八代祖斗壽扈聖功臣云洪秉寀六代祖命元靖社原從功臣云竝切減一等各杖七十以公罪收贖竝放送何如傳曰允
정조 22년
兪漢寧以義禁府言啓曰前正言申若樞施以屛裔之典事承傳啓下矣申若樞平安道碧潼郡屛裔而以承傳內辭意具罪目依例發遣府羅將押送配所何如傳曰允
정조 22년
兪漢寧以義禁府言啓曰時囚罪人金洛一朴宗維等口招公事判付內鶯峰防路處自在先朝飭禁至嚴每年春秋史官宣傳官摘奸作爲成憲爲陵官者常時雖不小心竝與摘奸往來之前亦敢怠忽卽此爲罪固已不輕木根執頉數不至一二由前由後焉逭重勘而爰辭之以風落自枯松發明者容或似然何論摘奸書啓之稍爽與否今番姑以公罪區別功議勘放更觀來頭勤慢諸囚照律判堂時未出仕令次堂待開門修啓事命下矣取考律文則大明律制書有違條有曰凡奉制書有所施行而違者杖一百矣金洛一朴宗維等各杖一百收贖而朴宗維七代祖東亮扈聖切臣云功減一等杖九十以公罪收贖金洛一無功議云杖一百以公罪收贖竝放送何如傳曰允
정조 22년
以京畿監司李在學狀啓加平郡守鄭殷祥極活人報狀初不詳審致使不當之冒受賞典極爲可駭其罪狀令攸司稟處臣亦惶恐待罪事傳于李晩秀曰該郡守推考帖加更爲成給卿則勿待罪事回諭
정조 22년
判義禁李祖源疏曰伏以臣抹摋牴牾與世寡合通籍三十餘年臣身常在於淸濁通塞之間不意我殿下天地於臣父母於臣拯援之拂拭之揚歷內外冥升不已居然位躋八座官歷四卿矣榮寵已極涯分亦濫臣固不自知何以及此夙宵憂懼如集于木迺者千萬夢想之外判金吾新命又何爲而及於臣身也噫朝廷官爵孰非難愼而至於王府長席地望尤峻漢代金吾昔人所稱實非凡曹下品所可議擬淸朝卿月材彦林立如欲簡拔陞擢何患無其人而乃以如臣無似苟然充擬臣誠惝悅怵惕不知措躬之所也至若專對之責臣於此行亦嘗一遭矣其在夷險奔走之義雖十往十返何敢言勞而今臣眼睛耳聾髮短齒豁種種衰狀較之八年以前奄成別人況上价之任董率一行爲責甚鉅如或律己不能淸嚴處事不能明愼又或風雪霧露疾病乘之則臣之狼狽固不足恤而其於辱君命於草莽何哉夫有國之政莫重於官人而緣臣之故一擧兩誤名器輕矣僨敗必矣進無以祗承恩命退不敢遲待封駁昨犯再違歷宵愧惶略搆短籲仰瀆崇聽伏乞聖上察臣衰朽之質諒臣驟躐之懼亟命收還臣新授職秩以卒造化生成之澤不勝幸甚答曰省疏具悉卿其勿辭行公
정조 22년
執義韓用鐸司諫柳畊副應敎李翊模校理韓致應副校理朴吉源沈奎魯修撰洪秀晩洪樂游啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削一行答三司曰不允刀削六字
정조 22년
執義韓用鐸司諫柳畊啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥戮之典措辭見上答兩司曰不允
정조 22년
司諫柳畊啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午八月初十日辰時上御便殿左承旨入侍時左承旨洪義浩假注書李弘謙記注官金景煥記事官金履永以次進伏訖上曰湖西民事一時爲急而六萬兩貿穀事廟堂何以區劃乎昨日句管堂上送言云而尙至今不爲草記何其擧行之稽緩也仍命書傳敎曰民事不可緩而句管堂上則昨已送言而不卽微稟直爲申退極爲駭然當該承旨遞差旣因湖西伯言拮据京司公貨劃給云爾則其所送言不但糢糊不爲草記不爲筵稟何衙門何許公貨無脛自往以慰湖民艱食之情乎當該湖西句管堂上從重推考不能使風雨暘燠順軌以致年穀之將判大無一念夙夜側身憂遑添糴移餉之於救民末也然而有難立視其殿屎不免役役於節目間簿書而後時處太後時破格處太破格於是乎不得不費却辭敎此意令廟堂知悉仍命退承史以次退出
정조 22년
戊午八月初十日辰時上御便殿都承旨入侍時行都承旨李晩秀假注書李弘謙記注官金景煥記事官金履永原任直閣李始源以次進伏訖上曰昨以湖西貿穀事令廟堂卽速稟處矣以草記以微稟尙無皁白故俄有下敎矣此意卽爲書報于大臣使之今日內草記也命書工曹判書李祖源疏批訖敎曰覽此疏本首尾辭語皆有誤落而無礙捧入該房事駭然矣命退諸臣以次退出
정조 22년
行都承旨李晩秀內閣直左承旨洪義浩坐右承旨未差左副承旨李翼晉坐直右副承旨兪漢寧坐直同副承旨未差注書柳台佐在外一員未差假注書李弘謙仕李允謙仕直事變假注書黃萬齡仕
정조 22년
兪漢寧啓曰禁衛營將官來言今日本營軍兵日次私習云矣敢啓傳曰後日次爲之
정조 22년
兪漢寧啓曰御營廳將官來言今日本廳軍兵日次私習云矣敢啓傳曰後日次爲之
정조 22년
李晩秀啓曰來十六日日次儒生殿講日次矣敢稟傳曰秋到記日兼行
정조 22년
傳于李晩秀曰下直閫帥留待
정조 22년
傳于兪漢寧曰全羅右永使入侍
정조 22년
備忘記全羅右水使黃仁煐下直長弓一張長箭一部片箭一部筒兒一箇賜給
정조 22년
兪漢寧啓曰因備邊司回啓厚州僉使印信兵符令政院該曹造送事允下矣兵符旣已造成厚州僉使所佩右一隻監營所上左一隻南兵營所上左一隻定禁軍賚送依例分上事咸鏡監司處下諭何如傳曰允
정조 22년
傳于兪漢寧曰後日次次對進定於明日
정조 22년
李晩秀以吏曹言啓曰今此秋夕祭獻官執事中時無職名人員令該曹口傳付軍職何如傳曰允
정조 22년
李晩秀以吏曹言啓曰今此宗廟各陵殿宮園墓秋夕祭祭官當爲磨鍊而除老病公故外實無推移分排之路依近例刑官及司饔院官員通融塡差之意敢啓傳曰知道
정조 22년
兪漢寧啓曰卽伏見秋夕各陵祭官報府則前縣令鄭觀輝方在罷散中而塡差於惠陵典祀官兼大祝臣之矇然入徹不勝惶恐而當該差祭銓官不可無警推考何知傳曰允
정조 22년
兪漢寧以兵曹言啓曰謹依傳敎摘奸宣傳官金憲柱決棍十度之意敢啓傳曰知道
정조 22년
兵曹判書李時秀疏曰伏以臣昨伏見備邊司草記以本曹留儲錢三萬兩移劃湖西爲辭已蒙聖批之允可矣湖農失稔民憂方殷拯濟之策屢勤諮訪廟堂之請貸蓋亦不得已也其在共濟之義何論職司之殊而目下儲蓄窘乏之狀臣於日昨前席略有仰陳矣本曹乃是經費衙門事體有重而封不動名色僅爲八萬兩以此爲朝家不時之需固已萬萬寒心今又使之幾半割出則餘者零星不足曰留儲臣非敢徒爲典守不恤湖民之勢內外輕重之分固自有逈別者成命之下實難擧行略具短章猥以此陳聞伏乞聖明特寢臣曹錢移貸湖西之命更令廟堂從他區劃焉民事旣不可緩筵稟有難遲待瀆擾之罪實無所逃臣無任云云答曰省疏具悉民事不可緩卽令廟堂草記稟處
정조 22년
副應敎李翊模掌令鄭㝡成校理韓致應副校理朴吉源沈奎魯正言洪受浩修撰洪秀晩洪樂游啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削一行七字答三司曰不允刀削六字
정조 22년
掌令鄭㝡成正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞薦蕀罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥戮之典措辭見上答兩司曰不允
정조 22년
洪受浩啓曰請金甲島爲妃罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 22년
戊午八月十一日午時上御誠正閣諸承旨持公事入侍下直閫師同爲入侍時左承旨洪義浩左副承旨李翼晉右副承旨兪漢寧假注書李弘謙李允謙記注官金景煥承膺祚下直閫帥全羅右水使黃仁煐以次進伏訖義浩讀奏平安監司閔鍾顯啓本龜城府反庫事漢寧讀奏江原監司金履翼啓本三陟府定配罪人咸昌郁移配地邑令攸司稟處事命分書判付訖上曰全羅水使進前仁煐進奏職姓名上曰年幾何仁煐曰年今六十六矣上曰已經幾處守令仁煐曰曾經九處外任而卽定平長興平山慈山通津鉄原龍川矣上曰下往勉爲之也命宣諭訖仍命退諸臣以次退出
정조 22년
戊午八月十一日辰時上御便殿都承旨入侍時行都承旨李晩秀假注書李弘謙記注官金景煥承膺祚以次進伏訖上曰數日涼意緊生晩移之穀慮未成實今日雨後日熱如前爲年事甚幸矣其間更聞嶺南農形乎晩秀曰見抵臣兄書則以爲行部遍審後更當詳報云矣命退承史以次退出
정조 22년
行都承旨李晩秀陳疏徑出行左承旨申耆坐行右承旨鄭東愼牌不進左副承旨洪義浩陳疏徑出右副承旨李翼晉牌不進同副承旨尹光顔坐直注書柳台佐在外一員未差假注書李弘謙仕李允謙仕直事變假注書黃萬齡仕
정조 22년
申耆啓曰禁衛營將官來言今日本營軍兵日次私習云矣敢啓傳曰知道
정조 22년
申耆啓曰御營廳將官來言今日本廳軍兵日次私習云矣敢啓傳曰知道
정조 22년
李晩秀啓曰明日太上皇帝聖節望闕禮當依例爲之而今番則動駕相値習儀旣已過行當日兼行之意敢啓傳曰知道此後習儀與啓辭依今番禮爲之可也
정조 22년
傳于申耆曰大臣備局堂上引見
정조 22년
以司謁科治啓目傳于申耆曰分揀放送
정조 22년
以壯勇營諸將官射講單子傳于申耆曰別軍職兼帶哨官之懸病者改差使之補氣
정조 22년
承旨前望單子入之申耆鄭東愼尹光顔落點
정조 22년
傳于尹光顔曰發遣吏郞諸執事淸齋與否摘奸以來
정조 22년
尹光顔啓曰臣與左副承旨洪義浩伴直矣才因堂箚論斥陳疏徑出原疏以國忌齋日不得捧入而伴直無人右副承旨李翼晉所當牌招而拘於廳規不得請牌何以爲之敢稟傳曰牌招
정조 22년
尹光顔啓曰右副承旨李翼晉牌不進伴直無人行右承旨鄭東愼所當牌招而拘於廳規不得請牌何以爲之敢稟傳曰牌招
정조 22년
洪義浩以備邊司言啓曰兵曹判書李時秀上疏批旨內民事不可緩卽令廟堂草記稟處事命下矣取見其疏本則以爲昨伏見備邊司草記以本曹留儲錢三萬兩移劃湖西已蒙允可而本曹封不動名色僅爲八萬兩以此爲朝家不時之需固已萬萬寒心今又使之幾半割出則餘者零星成命之下實難擧行特寢臣曹錢移貸湖西之命更令廟堂從他區劃爲辭矣兵曹留儲之重初非可擬於移貸等事而該道事情旣難失時他司公貸無可着手不得已有所區劃矣今此疏陳亦出官守之義而在今事勢無以容旋於外道姑先以兵曹錢二萬兩司僕寺錢一萬兩改區劃以爲分力之地如有不時之需則從後稟處何如傳曰允
정조 22년
兵曹口傳政事副護軍李肇源李文會以上竝單付
정조 22년
尹光顔以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
李晩秀以奉常寺都提調提調意啓曰祭享所用秋等中脯三百四十貼今八月十二日畢造而所入牛隻爲三十四首矣進上看品中脯二貼依定式封進之之意敢啓傳曰知道